**ניקולוז שֶׁרָאזָאדִישָׁווִילִי** (בגאורגית: **ნიკოლოზ შერაზადიშვილი**; נולד ב-19 בפברואר 1996) הוא ג'ודוקא ספרדי יליד גאורגיה, המתחרה בקטגוריית המשקל עד 90 ק"ג, פעמיים אלוף העולם מהשנים 2018 ו-2021.

ביוגרפיה וקריירה
----------------

שראזאדישווילי נולד בשנת 1996 בגאורגיה ובגיל 10 החל להתאמן בג'ודו וכדורמים. בגיל 14, היגר עם משפחתו למדריד, ספרד. הוא אז החליט להתמקד בג'ודו והחל להתאמן במועדון ג'ודו בעיירה ברונטה ליד מדריד תחת הדרכתו של חואקין רואיז, ג'ודוקא אולימפי לשעבר. שראזאדישווילי קיבל אזרחות ספרדית בשנת 2014 ומאז מתחרה תחת הדגל הספרדי.

בגילאי נוער הצליח שראזאדישווילי להגיע להישגים נאים כאשר בשנת 2014 זכה במדליית כסף באליפות העולם לנוער ובמדליית ארד באליפות אירופה לנוער. בשנת 2015 זכה בפעם השנייה ברציפות במדליית הכסף באליפות העולם לנוער ובשנת 2016 זכה במדליית כסף באליפות אירופה לנוער. במרץ 2016 זכה במדליה הראשונה שלו בתחרות מהסבב העולמי המקצועי כאשר זכה במדליית ארד בגראנד פרי טביליסי.

באפריל 2018 השתתף שראזאדישווילי באליפות אירופה שנערכה בתל אביב וזכה במדליית הארד. הוא ניצח שלושה יריבים והגיע לקרב חצי הגמר בו הפסיד למיכאיל איגולניקוב הרוסי ונשר לקרב על מדליית הארד בו ניצח באיפון את יהור וראפאיאו הבלארוסי.

באליפות העולם 2018 אשר נערכה בבאקו, זכה שראזאדישווילי במדליית הזהב והפך לספרדי הראשון בנבחרת הגברים שזוכה בתואר העולמי כאשר הייתה זו מדליית הזהב השלישית בסך הכל של ספרד באליפויות העולם בג'ודו. הוא התחיל בסיבוב השני בו ניצח באיפון את אגיל בנולדל האיסלנדי דקה ועשרים שניות מפתיחת הקרב לאחר תרגיל אוצ'י-מטה. בסיבוב השלישי הוא ניצח בווזארי את מיכאיל איגולניקוב הרוסי שוב לאחר תרגיל אוצ'י-מטה ובשמינית הגמר ניצח באיפון את מיכאל זגאנק הטורקי דקה ו-48 שניות מפתיחת הקרב לאחר אוצ'י-גארי מוצלח. ברבע הגמר שראזאדישווילי ניצח באיפון את אשלי גונזלס הקובני לאחר תרגיל בשם סודה-צוריקומי-גושי ובחצי הגמר ניצח בווזארי את כריסטיאן טוט ההונגרי בזמן ניקוד זהב. בגמר שראזאדישווילי התמודד מול איבן פליפה סילבה מוראלס הקובני. כדקה וחצי מפתיחת הקרב הקובני עלה ליתרון של ווזארי לאחר תרגיל סומי-אוטושי שהטיל את שראזאדישווילי על צידו. 48 שניות לסיום הקרב שראזאדישווילי ביצע תרגיל בשם טאני-אוטושי שהעניק גם לו ווזארי. בתום ארבע הדקות כאשר היה שוויון בניקוד, הקרב נכנס לזמן ניקוד זהב שבמהלכו הצליח שראזאדישווילי לבצע תרגיל אוצ'י-מטה וקיבל ווזארי שני המשתווה לאיפון.

באליפות העולם 2021 אשר נערכה בבודפשט, זכה שראזאדישווילי בפעם השנייה בתואר העולמי. הוא החל בסיבוב השני בו ניצח בעונשים את פרוק בולקולוב הקירגיזי. בשמינית הגמר הוא ניצח בשני ניקודי ווזארי את פיוטר קוצ'זרה הפולני וברבע הגמר ניצח באיפון את אלטנבגאנה גנטולגה המונגולי תוך דקה ו-42 שניות. בחצי הגמר שראזאדישווילי ניצח באיפון את קנטה נגסאווה היפני ובגמר הוא ניצח בתוך זמן ניקוד זהב את דוולאט בובונוב האוזבקי.

באולימפיאדת טוקיו 2020, שראזאדישווילי סיים במקום השביעי. הוא החל את התחרות עם שני ניצחונות בקרבות המוקדמים ובשלב רבע הגמר הפסיד באיפון למיכאיל איגולניקוב הרוסי 3 שניות לסיום הקרב. הוא נשר לקרבות בית הניחומים שם הפסיד לדוולאט בובונוב האוזבקי והודח.

זכיות בתחרויות מהסבב העולמי
---------------------------

| שנה | קטגוריה | עיר | מדינה |
| --- | --- | --- | --- |
| 2017 | גראנד פרי | קנקון | מקסיקומקסיקו מקסיקו |
| 2017 | גראנד סלאם | אבו דאבי | איחוד האמירויות הערביותאיחוד האמירויות הערביות איחוד האמירויות |
| 2018 | מאסטרס | גואנגג'ואו | הרפובליקה העממית של סיןהרפובליקה העממית של סין סין |
| 2019 | גראנד פרי | בודפשט | הונגריההונגריה הונגריה |
| 2019 | גראנד סלאם | ברזיליה | ברזילברזיל ברזיל |
| 2019 | גראנד סלאם | אבו דאבי | איחוד האמירויות הערביותאיחוד האמירויות הערביות איחוד האמירויות |
| 2020 | גראנד סלאם | פריז | צרפתצרפת צרפת |

קישורים חיצוניים
----------------

* 

* אתר האינטרנט הרשמי של ניקולוז שראזאדישווילי (בספרדית)
* ניקולוז שראזאדישווילי, ברשת החברתית פייסבוק

* ניקולוז שראזאדישווילי, ברשת החברתית אקס (טוויטר)

* ניקולוז שראזאדישווילי, ברשת החברתית אינסטגרם

* ניקולוז שראזאדישווילי, ברשת החברתית טיקטוק

* ניקולוז שראזאדישווילי, באתר olympedia.org

* ניקולוז שראזאדישווילי, באתר איגוד הג'ודו העולמי

* ניקולוז שראזאדישווילי, באתר JudoInside.com

הערות שוליים
------------

1. ↑  מידע על הג'ודוקא באתר JudoInside.
2. ↑  אנדראס גרסיה,‏ "Niko Sherazadishvili conquista la medalla de bronce en el Europeo", ‏ 28 באפריל 2018, מארקה
3. ↑  ‏ "Nikoloz Sherazadishvili, primer judoka español que gana un Mundial", ‏ 24 בספטמבר 2018, ‏ *La Vanguardia*